
Fusjonsprosessen mellom UiT og HiTø – utdanningsvirksomheten
Bakgrunn
I møte 18.1.2008 oppnevnte styringsgruppa for fusjonsprosessen mellom Universitetet i Tromsø og Høgskolen i Tromsø en arbeidsgruppe med følgende sammensetning:

Høgskolelektor Toril Hansen, HiTø, leder

Rådgiver Øyvind Edvardsen, HiTø

Forsknings- og studiedirektør Ingrid B. Salvesen, UiT,

Dekan Trude Haugli, UiT

Tjenestemannsrepresentant Arne Overrein, NTL, UiT

Tjenestemannsrepresentant Arne Gjengedal, Akademikerne, HiTø

Student Asmund Ottemo, HiTø

Sekretær: daglig leder Inger Ann Hansen, UiT 

Arbeidsgruppa fikk som mandat å utarbeide forslag til 
· ”føringer for gjennomgang av studieprogramporteføljen samt kriterier for reduksjon av studieprogramportefølje og enkeltemner

· prinsipper for organisering av studier, for eksempel felles undervisning, grad valgfrihet innen bachelorgradene etc., herunder prinsipper for organisering av studieprogrammene ved fakultetene studieåret 2009/2010 

· programstyrenes rolle, herunder organisering av programstyrene, mandat og eventuelt budsjettansvar

· organisering av etter- og videreutdanningen

· nødvendige overgangsordninger generelt og ordninger for studenter i studieløp på fusjonstidspunktet

Arbeidet var forutsatt å bygge på Programerklæringa for fusjonen, Styresakene S 46-07 UiT/S 56-07 HiTø, Søknaden til Kunnskapsdepartementet, Avtale mellom HiTø og UiT om forutsetninger for gjennomføring av fusjonen samt innspill fra tenkegruppene. Arbeidet skal videre bygge på strategisk plan som ble behandlet i styringsgruppa i løpet av vinteren 2008.

Forslagene skal ligge til grunn for den fusjonerte institusjonens arbeid med videreføringen av studieprogram og utvikling av nye studieprogram og fagområder, sikre god undervisningskvalitet og godt læringsmiljø samt ivareta studentenes rettigheter.”
Arbeidsgruppa fikk frist til 21.4. med å levere sin rapport. 
Rapport

Arbeidsgruppa leverte sin rapport i samsvar med fristen. Rapporten er vedlagt saksframlegget.
Arbeidsgruppa har vektlagt følgende: 
· Hvordan styrke/utvikle og synliggjøre faglig kvalitet i utdanningene

· Hvordan organisere utdanningsprogrammene på en slik måte at studentene fullfører de påbegynte studiene

· Hvordan det er mulig å redusere emner og studieprogram uten at målsettingen om UiT som et breddeuniversitet svekkes

Bakteppet for en slik tolkning av mandatet og vektlegging av tema i rapporten, er utfordringene innenfor rekruttering av studenter og omfang av utdanningsporteføljen. En viktig målsetting for fusjonsarbeidet er å tilby mastergradutdanning for studenter som fullfører dagens profesjonsstudier ved høgskolen. Skal den fusjonerte institusjonen klare dette, må undervisningsressurser frigjøres og disponeres til utvikling av nye program.
Kravene til kvalitet og effektiv ressursutnyttelse må kombineres og ikke stå i motstrid til hverandre. Rapporten nevner nærhet til studieadministrative tjenester og vitenskapelig ansatte, service, desentraliserte utdanninger, pedagogisk utvikling, IKT i undervisning og læring, profesjonsutdanninger, kritisk tenkning og etter- og videreutdanning, som viktige elementer å ivareta som grunnleggende bidrag for et godt læringsmiljø. 
Rapporten fortsetter med en drøfting av kvalitet og ressursutnyttelse, og fremmer en hel rekke tilrådinger innenfor temaene rekruttering, produktivitet og gjennomstrømning, kriterier for gjennomgang av program- og emneportefølje, universitetspedagogisk skolering, ex.phil/ex.fac og organisering av begynnerstudiene (herunder grad av valgfrihet), obligatorisk bachelorgradsoppgave, størrelsen på emnene, internasjonalisering, styring av utdanningene, og organisering av evu-virksomheten. 
Konkrete tilrådinger
Rapporten oppsummerer diskusjonen innenfor de viktigste temaene ved å foreslå konkrete tiltak. Disse gjengis nedenfor. 
Studentrekruttering
Tilråding:

· Det bør være en viktig oppgave for det nye universitetet å rekruttere flere søkere fra lands​delen.

Studenttall og studiepoengproduksjon
Tilråding:

· Hvis studentpoengproduksjonen kan være en indikator for utdanningskvalitet, bør det nye universitetet arbeide for å øke produktiviteten og dermed gjennomstrømningen av studenter.
Tilråding:

· Andelen stryk i det nye universitetet bør vurderes nøye, både i lys av den faktiske utdanningskvaliteten og i lys av faglig nivå.

Kriterier ved regelmessig gjennomgang av studieprogramporteføljen ved universitetet
Tilråding:

· Med disse (se vedlegg) overordnede hensynene som bakteppe foreslår gruppa at følgende skjematiske oversikt av kriterier, vurderinger og risikofaktorer blir brukt ved vurdering av hvorvidt studieprogram skal endres eller nedlegges. Kriteriene og tilhørende vurderinger må sees i lys av de risikofaktorer som er angitt, og er ment å veilede enhetene i deres vurderinger. Kriteriene og vurderingene er ikke satt opp i prioritert rekkefølge og de må derfor sees på som en helhet og vurderes samlet, evt. sammen med øvrige kriterier og vurderinger som er aktuelle. Risikofaktorene må sees i sammenheng med det angitte kriterium, det er ikke satt opp egne risikofaktorer for hver enkelt vurdering.

· Gruppen foreslår at vurderingene av studieprogram gjøres på fakultetsnivå i løpet av første driftsår etter fusjonen.

Kriterier ved regelmessig gjennomgang av emneporteføljen ved universitetet
Tilråding:

· Arbeidsgruppen foreslår følgende kriterier (se vedlegg) til bruk ved vurdering av hvorvidt emnet skal endres eller nedlegges. Kriteriene og vurderingene er ikke satt opp i prioritert rekkefølge og de må derfor sees på som en helhet og vurderes samlet, evt. sammen med øvrige kriterier og vurderinger som er aktuelle. Risikofaktorene sees i sammenheng med det angitte kriterium, det er ikke satt opp egne risikofaktorer for hver enkelt vurdering.

· Gruppen foreslår at vurderingene som gjelder emner gjøres av instituttene eller fag​enhetene.
Teknologisk kompetanse

Tilrådning: 

· Det nye universitetet må vurdere hvordan universitetspedagogikk og universitetspedagogisk skolering, herunder skolering i digital kompetanse, skal ivaretas og organiseres.

· Fakultetene/fagmiljøene må vurdere å etablere pedagogiske fora innen hvert fagmiljø

· Fagmiljøene må kvalitetssikre at studentene tilbys undervisning som ligger på et faglig høyt nivå

Ex.phil og ex.fac.
Tilråding: 

· Avdelingene må vurdere å ta inn ex.phil og ex.fac. som del av de rammeplanstyrte programmene

· Ex.phil og ex.fac. videreføres som i dag på universitetets profesjons- og disiplinstudiene

· Emnene organiseres primært som førstesemesterstudier

Basisår eller basisstudium

Tilråding: 

· Avdelingene bør vurdere innføring av felles basisår når de gjennomgår innholdet i sine nye studieprogram 

Økt spesialisering i bachelorgraden

Tilråding: 

· Arbeidsgruppa tilrår at de nye bachelorgradsprogrammene organiseres som et fastlagt studieløp med maksimum ett semesters valgfrie emner. 

Bachelorgradsoppgave

Tilrådning:

· Arbeidsgruppen tilrår at en obligatorisk bachelorgradsoppgave på 20 studiepoeng 

· Arbeidsgruppen tilrår at avdelingene gir studentene mulighet til å bruke konkrete problemstillinger fra arbeidslivet i bacheloroppgaven
Størrelse på studieemnene 

Tilråding: 

·  Arbeidsgruppen anbefaler at andelen 20 studiepoeng emner økes. 
Internasjonalisering

Tilrådning:

· Det nye universitetet må utarbeide en strategisk plan for internasjonalt arbeid

· Arbeidsgruppen anbefaler at fakultetene/fagmiljøene ser på mulighet for å koble studentutveksling med fagmiljøenes/den enkelte vitenskaplige ansatt sine internasjonale forskningssamarbeidsavtaler

· Det skal framgå av fag- og studieplaner når i studiet studenten kan reise ut

· De faglige mål for utvekslingsoppholdet må avklares på forhånd.

· Det skal foreligge gjensidige utvekslingsavtaler med utenlandske institusjoner

Hvordan skal studieprogrammene ledes?

Tilråding: 

· Arbeids- og ansvarsfordelingen for studieprogrammene (styringen av programmene) utredes særskilt og fastsettes samtidig med styrings- og ledelsesstrukturen ved fakultetene og instituttene.

Organisering av videre- og etterutdanning 

Tilrådning:

· Det nye universitetet bør ha en utdanningsstrategi som inkluderer etter- og videreutdanning/desentralisert/fleksibel utdanning

· Det nye universitetet bør ha en koordinerende enhet for evu/desentralisert- og fleksibel utdanning

· En beskrivelse og drøfting av ansvarsforholdet mellom en sentral enhet og fagmiljøene må avklares

Nødvendige overgangsordninger generelt og ordninger for studenter i studieløp på fusjonstidspunktet
Tilråding: 

· Utlysning av studieprogram for studieåret 2009/2010 ivaretas innenfor dagens beslutningssystem. 

· Det nye universitetet gjennomgår sin studieprogramportefølge med sikte på å utlyse de nye/endrede program for studieåret 2010/2011.

Høring

Rapporten ble sendt på høring til fakultetene og NFH ved universitetet, avdelingene ved høgskolen, TMU og UB, sentrene, tjenestemannsorganisasjonene og studentenes organisasjoner.
Følgende har avgitt uttalelse: Det matematisk naturvitenskapelige fakultetet, Norges fiskerihøgskole, Det samfunnsvitenskapelige fakultetet, Det medisinske fakultetet, Det juridiske fakultetet, Avdeling for kunstfag, Avdeling for helsefag, Avdeling for økonomi og ingeniørfag, Avdeling for lærerutdanning, Universitetsbiblioteket, Senter for miljø og utviklingsstudier, Universitetets senter for etter og videreutdanning (U-vett). Høringsuttalelsene er vedlagt saksframlegget.
Med utgangspunkt i hvordan arbeidsgruppa har valgt å tolke sitt mandat, og i samsvar med dette utforme sin rapport, ble høringsinstansene spesielt bedt om å rette oppmerksomheten mot følgende områder i sine tilsvar;
· de foreslåtte kriteriene for gjennomgang og reduksjon av studieprogramporteføljen 

· de foreslåtte kriteriene for gjennomgang og reduksjon av enkeltemner

· om ex.phil. og ex.fac. skal være obligatorisk for alle studieprogram

· om et fakultetsbasert felles første basisår skal innføres

· om bachelorgradsprogrammene kun skal ha valgfrihet i ett semester

· om en obligatorisk bachelorgradsoppgave skal innføres

· programstyrenes rolle 

· organisering av etter og videreutdanning i den nye institusjonen

· organiseringen av studieprogrammene studieåret 2009/2010 

· nødvendige overgangsordninger

Høringssvarene fra fakultetene/NFH ved universitetet og avdelingene ved høgskolen følger i all hovedsak samme inndeling, i tillegg til de innledende generelle kommentarer. 
	Tilbakemeldinger på de enkelte punkter

	● De foreslåtte kriteriene for gjennomgang og reduksjon av studieprogramporteføljen 

Høringsinstansene stiller seg positive til de foreslåtte kriteriene, under gitt betingelser må disse imidlertid ikke sees på som absolutte. Kriterielista oppfattes som en nyttig sjekkeliste for den gjennomgangen av studieprogramporteføljen som den nye institusjonens avdelinger og institusjonsledelse skal foreta 

De matematisk naturvitenskapelige og samfunnsvitenskapelige fakultetene bemerker at kriteriene som går på regional utvikling og nordområdeorientering og definerte satsningsområder ikke må få for stor vekt. Dette kan bidra til en uheldig for utvikling av faglig bredde og utvikling av disiplinære fag. NFH viser også til at ambisjonene bør rettes mot et større marked, også internasjonalt. Denne målsettingen bør gjenspeiles i kriterielista. 

Noen av de formuleringene som er benyttet passer ikke i forhold til de rammeplanstyrte programmene som dagens avdelinger ved høgskolen tilbyr.

Den nye institusjonen vil få en så stor og sammensatt portefølje (tenk som eksempel skalaen fra medisin – kunstfag), et absolutt sett kriterier kan derfor vanskelig gjøres generelt gjeldende for alle. 

	● De foreslåtte kriteriene for gjennomgang og reduksjon av enkeltemner

Høringsinstansene finner de foreslåtte kriteriene rimelige og fornuftige. Også her må det imidlertid åpnes for skjønn i spesielle tilfeller. 

	● Om ex.phil. og ex.fac. skal være obligatorisk for alle studieprogram

Fakultetene/NFH (unntatt Det samfunnsvitenskapelige fakultetet) og avdelingene er enige om at dette må det være opp til fagmiljøene selv om dette skal innpasses i program som ikke tilbyr det allerede. Det samfunnsvitenskapelige fakultetet mener at de tema som tas opp i emnene er så viktige at alle program, også de rammeplanstyrte, skal ha emnene som førstesemestertilbud.

Avdelingene som tilbyr rammeplanstyrte utdanninger, påpeker at det vil være vanskelig å finne rom for ex.phil/ex.fac i sine program. 

	● Om et fakultetsbasert felles første basisår skal innføres

Høringsinstansene ved universitetet har i all hovedsak sans for prinsippet som ligger til grunn for forslaget om et felles fakultetsbasert basisår. Men de ser flere program hvor dette i praksis vil være vanskelig. Det anbefales derfor ikke innført som generelt prinsipp. 

Høgskolens avdelinger viser også til at et fakultetsbasert felles år ikke kan innføres på deres program, uten å gjennomføre store endringer. Skal rammeplanenes krav samtidig tilfredsstilles, må i praksis utdanningene måtte forlenges i tid.

Spørsmålet reises om det finnes andre måter å oppnå de målene en ønsker ivaretatt med forslaget om felles basisår på andre måter. Å hjelpe studentene i gang med faglig gode studieløp er det viktigste. 

	● Om bachelorgradsprogrammene kun skal ha valgfrihet i ett semester

Høringsinstansene er positive til forslagene om å legge opp til fast organiserte program med begrensninger med hensyn til valgfriheten. Det samfunnsvitenskapelige fakultetet påpeker likevel at økt spesialisering og mindre valgfrihet ikke nødvendigvis er ensbetydende med god kvalitet. Høgskoleavdelingene har gode erfaringer å vise til når det gjelder sine mer stramt organiserte program med overordnede faglige målsettinger for utdanningen. 

Det matematisk naturvitenskapelig fakultetet viser til at opptakskravene til mastergradsprogram i for eksempel biologi betinger ulike valg av emner på bachelornivået. Kommentar fra sekretariatet: Forslaget er ikke tenkt å begrense adgangen til å definere alternative emnesammensetninger innenfor et program. 

	● Om en obligatorisk bachelorgradsoppgave skal innføres
Høringsinstansene stiller seg positive til argumentasjonen bak forslaget. Men enkelte fakultet/NFH/avdelinger har program hvor dette ikke er gjort, eller ikke passer. Profesjonsutdanninger med stort innslag av praksisperiode er slike eksempler. Studentene er prinsipielt svært positive til forslaget. 

	● Programstyrenes rolle 

Alle høringssvarene fra fagavdelingene ved begge institusjoner ser de utfordringene som ligger innenfor styring, ledelse, kvalitetssikring og finansiering av utdanningsprogrammene, ingen har kritiske merknader til den analysen som er gjennomført i rapporten. Utdanningene er ivaretatt gjennom to svært ulike systemer (studieleder versus programstyrer) fram til i dag.

Alle stiller seg positive til at valg av framtidig modell utredes nærmere, slik arbeidsgruppa har foreslått. 

	● Organisering av etter og videreutdanning i den nye institusjonen

Forslaget om å opprette en felles koordinerende enhet for å ivareta evu-aktivitetene støttes i all hovedsak som prinsipp. I denne høringsrunden foreslås ingen alternative organiseringer av feltet. 

	● Organiseringen av studieprogrammene studieåret 2009/2010 

Forslaget om å planlegge en mer omfattende studieprogramporteføljegjennomgang i regi av de nye fakultetene støttes, slik at det nye universitetet kan presentere sine nye program foran opptaket i 2010, støttes av alle som har kommentert punktet. 

	● Nødvendige overgangsordninger

Dette må ivaretas innenfor dagens styringssystem


Andre forhold
Størrelsen på emnene: For å unngå fragmentering av programmene slik disse oppleves av studentene, finnes ulike tilnærminger. Arbeidsgruppa tilrår omlegging til større andel emner på 20 studiepoeng, og ikke en gjennomgripende endring til for eksempel 15 studiepoengs emner.
Internasjonalisering: Dette kommer som det uttrykkes i Semuts høringsuttalelse ikke av seg selv. Skal institusjonen lykkes må det en målrettet faglig og administrativ prioritering og satsning til. Avdeling for kunstfag nevner også bruken av de faglig ansatte sitt nettverk i denne sammenheng. 
Doktorgradsutdanninga: Flere av fakultetene etterlyser behandling av doktorgradsutdanninga i rapporten. Dette kunne vært gjort av samme arbeidsgruppe, men det ble ikke inkludert i gruppas mandat. 

Kvalitetssikring: Det matematisk naturvitenskapelige fakultetet savner en drøfting av det omfattende kvalitetssikringsarbeidet relatert til arbeidsgruppas gjennomgang av fusjonsinstitusjonens utdanningspolitiske utfordringer. 
Universitetspedagogikk: Det nevnes av flere, spesielt Det samfunnsvitenskapelige fakultetet, Avdeling for helsefag og U-vett, at en bevisst satsning på undervisningskompetansen hos de faglig ansatte er et avgjørende viktig element i utviklingen av god kvalitet på våre utdanninger. 
Avdeling for økonomi og ingeniørfag viser til at flere av deres profesjonsutdanninger står på egne bein, og at det på kort sikt ikke er nødvendig eller riktig å bruke ressurser på å utvikle mastergradstilbud for disse, selv om dette er et element i begrunnelsen for fusjonsarbeidet. 

Direktørenes vurderinger
Arbeidsgruppa som skulle utrede utdanningsvirksomheten hadde et omfattende og utfordrende mandat. Innstillingen drøfter flere viktige utfordringer som den nye institusjonen står foran. Ikke alle forslag er gjennomførbare slik de er formulert, ikke alle er relevant for alle sider av den nye institusjonens svært vidt sammensatte utdanningsprogramportefølje, og noen må utredes nærmere. 
Styring og ledelse, kvalitetssikring og finansiering av programmene er viktig og må utredes når den interne organiseringen av det nye universitetet er mer klarlagt. Som gruppa påpeker, haster dette arbeidet. Gruppa foreslår at dette gjøres samtidig med fastsetting av den interne organiseringen. Direktørene ser to ulike måter å gjøre dette på:
Forslag variant 1: Etter direktørenes vurdering bør en egen arbeidsgruppe settes ned snarest, gis et spesifikt mandat med kort men forsvarlig tidsramme til rådighet, for å vurdere hvordan dette skal løses. 
Forslag variant 2: Etter direktørenes vurdering kan imidlertid dette spørsmålet først behandles når den nye interne fakultetsstrukturen er vedtatt. Inntil det skjer kan dagens to modeller (programstyrer og studieledere) videreføres. Det er også mulig å se for seg at den fusjonerte institusjonen viderefører en todelt modell for styring og ledelse av utdanningsprogrammene. Profesjonsutdanningenes modell kan også tas i bruk der universitetsinstitutt fullt ut administrerer egne disiplinære utdanningsprogram. Instituttleder (eller nestleder) kan få tittel studieleder og ivareta programstyrefunksjonen. En slik løsning kan motvirke eventuelle byråkratiseringstendenser som er påvist etter innføringen av programstyrene på universitetet. 

Løsningene kan i tilfelle fastlegges lokalt, innenfor rammen av de nye fakultetene. Ulike modeller kan opprettes for ulike program. Det viktige er den faglige og kvalitetsmessige ivaretakelsen av utdanningsprogrammet. 
Arbeidsgruppa for Sikker drift har opprettet ei undergruppe (nr 4.3.) som ser på hvilke nye og reviderte studieregelverk som må utarbeides. Undergruppa har inkludert en vurdering av behov for spesielle overgangsordninger på sin prosjektplan for høsten 2009. Vår vurdering er at Arbeidsgruppa for utdanningsvirksomheten sitt mandatpunkt vedrørende overgangsordninger blir godt nok ivaretatt i denne undergruppa. 
Etter og videreutdanningsvirksomheten er behandlet av tre arbeidsgrupper: Organisasjon, administrasjon og utdanning, om enn med litt ulike innfallsvinkler ut fra gruppenes mandat. Utdanningsgruppa ba om en avklaring av sitt mandat, ettersom den institusjonsinterne organiseringen skulle ivaretas av Arbeidsgruppa for ny organisasjon. Det ble da presisert at denne gruppa ikke skulle presentere et organisasjonskart, men diskutere prinsipper for hvor ansvaret skal plasseres: Institutt, fakultet eller institusjonsnivå. Organisasjonsgruppa foreslår i all hovedsak at dagens U-vett ved universitetet opprettholdes som senter med eget styre underlagt institusjonsstyret. Administrasjonsgruppa foreslår at en ny avdeling i fellesadministrasjonen ”Avdeling for samfunnskontakt og formidling” samler ressursene fra de to institusjonens som har kontakt med eksterne aktører, for derigjennom å skape et fundament for å lykkes med ambisjonene i denne retning. Arbeidsgruppa for utdanning avgrenser seg til å tilrå videreført en koordinerende enhet for evu og desentralisert og fleksibel utdanning. 
Direktørene støtter arbeidsgruppas vurderinger om når det vil være realistisk å foreta en gjennomgang av studieprogramporteføljen. Dette må skje i regi av de nye avdelingene i løpet av 2009, med sikte på studentopptaket i 2010. 

Forslag til vedtak
Styringsgruppa for fusjonsprosessen ber om at de tilrådinger og forslag som Arbeidsgruppa for utdanningsvirksomheten har fremmet i sin rapport, innarbeides i de planer, forskrifter og reglement som utarbeides i fusjonsprosessen. 
Følgende elementer må ivaretas særskilt:

1. Innføring av et felles fakultetsbasert basisår må utredes av fakultetene.

2. En innpassing av ex.phil/ex.fac må vurderes konkret for alle studieprogram.

3. I samsvar med de vurderinger som er foretatt i rapporten, utarbeides retningslinjer for gjennomgang av studieprogram- og emneportefølje. Disse inngår i institusjonens kvalitetssikringssystem.
4. Strammere rammer for studieplaner for bachelorgradsprogram må vurderes, med begrensning til ett valgfritt semester, hvor internasjonaliseringselementet i programmet ivaretas.

5. Bachelorgradsoppgave anbefales innført, men gjøres valgfritt for program som ut fra en faglig vurdering mener løsningen ikke passer.
6. Det videreføres en sentral enhet ved institusjonen for å ivareta institusjonens aktiviteter innenfor EVU og desentralisert og fleksibel utdanning. 
7. Utredning om behovet for overgangsordninger ivaretas primært av undergruppe til Arbeidsgruppa for sikker drift.
8. Studieprogramporteføljen for studieåret 2009-2010 ivaretas innenfor dagens beslutningsstruktur ved høgskolen og universitetet. 
9. De nye fakultetene som opprettes må i løpet av skoleåret 2008-2009 gjennomgå sin studieprogramportefølje, med sikte på at universitetsstyret høsten 2009 kan fatte et samlet vedtak om ny og revidert programutlysning foran opptaket høsten 2010. 

10. Styring av ledelse av studieprogrammene utredes nærmere av de nye fakultetene. Endelig vedtak fattes av universitetsstyret.
Tromsø 19. mai 2008.
Lasse  Lønnum                                                                        Britt Elin Steinveg

universitetsdirektør                                                                 høgskoledirektør
Vedlegg

